Document ID: 32010D0170

A BIZOTTSÁG HATÁROZATA
(2010. március 19.)
az EN 353-1:2002 „Személyi védőeszköz magasból való lezuhanás megelőzésére. 1. rész: Merev rögzített vezetéken alkalmazott, vezérelt típusú lezuhanásgátlók” szabvány hivatkozásának a 89/686/EGK tanácsi irányelv értelmében történő törléséről
(az értesítés a C(2010) 1619. számú dokumentummal történt)
(EGT-vonatkozású szöveg)
(2010/170/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egyéni védőeszközökre vonatkozó tagállami jogszabályok közelítéséről szóló, 1989. december 21-i 89/686/EGK tanácsi irányelvre (1) és különösen annak 6. cikke (1) bekezdésére,
tekintettel a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikke által létrehozott állandó bizottság véleményére,
mivel:
(1)
Az Európai Szabványügyi Bizottság (CEN) 2002. március 12-én jóváhagyta az EN 353-1:2002 „Személyi védőeszköz magasból való lezuhanás megelőzésére. 1. rész: Merev rögzített vezetéken alkalmazott, vezérelt típusú lezuhanásgátlók” európai szabványt. A szabvány hivatkozását először 2003. augusztus 28-án (3) tették közzé az Európai Unió Hivatalos Lapjában.
(2)
Az Egyesült Királyság hivatalos kifogást nyújtott be az EN 353-1:2002 szabvány ellen.
(3)
Az EN 353-1:2002 szabvány 4.7. pontjával kapcsolatban az Egyesült Királyság azon a véleményen van, hogy a használati utasításra vonatkozó előírások nem felelnek meg az irányelv II. melléklete 1.4. szakaszának a) és b) pontjában megállapított követelményeknek.
(4)
Az EN 353-1:2002 szabvány 5. pontjával kapcsolatban az Egyesült Királyság azon a véleményen van, hogy az előírt vizsgálati módszer nem vizsgál olyan esési lehetőségeket - melyek bekövetkezése egyébként okkal feltételezhető - mint például a „hátraesés” vagy az „oldalirányú” esés, aminek eredményeként jelentős a kockázata annak, hogy az eszköz adott esetben nem működik megfelelően. Az Egyesült Királyság ezért úgy véli, hogy a szabvány nem elégíti ki az irányelv II. mellékletének 1.1.1. és 3.1.2.2. szakaszában foglalt követelményeket.
(5)
Miután megvizsgálta az EN 353-1:2002 szabványt, a Bizottság megállapította, hogy az nem elégíti ki teljes mértékben a 89/686/EGK irányelv II. mellékletének 1.1.1., 1.4. és 3.1.2.2. szakaszában foglalt alapvető egészségvédelmi és biztonsági követelményeket.
(6)
Az EN 353-1:2002 szabvány hivatkozását ezért törölni kell az Európai Unió Hivatalos Lapja harmonizált szabványainak jegyzékéből, aminek következtében a harmonizált EN 353-1:2002 szabványt átültető vonatkozó nemzeti szabványoknak való megfelelés alapján már nem vélelmezhető a 89/686/EGK irányelv alapvető követelményeinek való megfelelés,
ELFOGADTA EZT A HATÁROZATOT:
1. cikk
Az EN 353-1:2002 „Személyi védőeszköz magasból való lezuhanás megelőzésére. 1. rész: Merev rögzített vezetéken alkalmazott, vezérelt típusú lezuhanásgátlók” szabvány hivatkozása törlésre kerül az Európai Unió Hivatalos Lapja harmonizált szabványainak jegyzékéből.
2. cikk
Ennek a határozatnak a tagállamok a címzettjei.
Kelt Brüsszelben, 2010. március 19-én.

Labels: 7
9